ར་རྐ་ད་དཀའ་ས་སྐ་རྣམས།།ཆུ་ལམ་མི་ནུས་ལྕེ་ཡི་ཡུལ།།བ་འོག་བཀའ་ནི་རྒྱལ་བའི་གསུང༌།།ར་རྒོ་ས་སྒོ་བ་བགོ་བ།།རི་དྭགས་སྒོ་སྲུང་གོས་གྱོན་ཏེ།།བ་འོག་ས་བསྒོ་བཀའ་བསྒོ་འོ།།ལ་ལྐལ་ས་སྐལ་བ་སའི་བསྐལ།།མེད་དང་ཐོབ་དང་དུས་ཡིན་ལ།།ར་རྒ་ས་སྒ་ད་དགའ་རྣམས།།ན་ཚོད་རྟ་སྒ་ཡིད་དགའ་སྟེ།།ལ་ལ་ག་བཏགས་སྨན་གྱི་མིང༌།།ས་སྔ་ལ་ལྔ་ར་རྔ་རྣམས།།དུས་དང་གྲངས་དང་བརྡུང་བྱ་སྟེ༑༑མ་འོག་མངའ་ནི་ཞེ་ས་འོ།།ཉེ་དུ་གཉེན་ནི་གས་འཕུལ་ཏེ།།རེག་བྱ་མཉེན་པ་མས་འཕུལ་ལོ།།བ་འོག་ས་བསྙེན་དྲུང་དུ་བཏུད།།ས་བདག་གཉན་ནི་གས་འཕུལ་ཏེ།།རྣ་བར་སྙན་པ་ས་སྙན་ཡིན།།ཆོས་མཉན་མ་ཡིས་ཉ་འཕུལ་ཏེ།།བ་འོག་ར་བརྙན་གཟུགས་བརྙན་ནོ།།གཏར་བ་ནད་ཁྲག་འབྱིན་པ་སྟེ།།བ་འོག་ས་བསྟར་ཆས་གཟབ་པའོ།།ཏར་ལ་བརྒྱུས་པ་ཏ་རྐྱང་ཡིན།།ག་གཏན་ས་སྟན་བ་ས་བསྟན།།རྒྱུན་དུ་གདིང་བྱ་གཞན་བསྟན་ཏེ།།བ་འོག་ར་བརྟན་མི་འགྱུར་བ།།ག་འོག་གདའ་དང་བ་འོག་བདའ།།ཞེ་ས་དང་ནི་ཟས་སྐོམ་ཞིམ།།བ་འོག་ར་བརྡ་ལག་བརྡ་ཡིན།།བ་བདུག་ག་གདུག་ས་སྡུག་རྣམས།།སྤོས་དང་སྦྲུལ་དང་མཛེས་ཉོན་མོངས།།ག་གཅིན་ས་ལ་པ་བཏགས་སྤྱིན།།མི་གཙང་བ་དང་འབྱར་བྱེད་དོ།།དས་འཕུལ་དཔྱད་དང་ས་བཏགས་སྤྱད།།ཤེས་པའི་ཡུལ་དང་ལོངས་སྤྱོད་དེ།།བས་འཕུལ་བཅད་པ་དུམ་བུར་རོ༑༑ར་རྦ་ས་སྦ་ལ་ལྦ་རྣམས།།ཆུ་དྲག་མི་མངོན་མགུལ་པའི་རྒྱན།།མིག་དང་ད་དམིག་ར་རྨིག་རྣམས།།དབང་པོ་བུ་ག་དུད་འགྲོའི་ལྷམ།།དས་འཕུལ་དགྲ་དང་ས་བཏགས་སྒྲ།།གནོད་པ་བྱེད་དང་རྣ་བའི་ཡུལ།།འབུབས་སྦྲ་ས་ལ་བ་བཏགས་སོ།།ཚལ་དང་འ་ཡིས་འཕུལ་བའི་འཚལ།།ནགས་ཚལ་དང་ནི་ཞེ་ས་སྟེ།།སྨན་གྱི་མཚལ་ནི་མ་ཡིས་འཕུལ།།ས་སྦས་མི་མངོན་གབ་པ་སྟེ།།ལ་ལྐུགས་ལྕེ་ཡིས་སྨྲ་མི་ཤེས།།ཆང་ནི་མྱོས་བྱེད་བཏུང་བྱ་སྟེ།།འཛིན་པའི་འཆང་ནི་འ་ཡིས་འཕུལ།།ཐུར་དུ་འཕྱང་བ་ཕ་འཕྱང་ཡིན།།ཡུ་མར་ཇ་ནི་ཇ་རྐྱང་སྟེ།།བ་བྱ་མཁའ་ལ་འཕུར་བའི་བྱ།།མ་མགོ་ཡན་ལག་དམ་པ་སྟེ།།འ་འགོ་ཐོག་མའམ་འཕེལ་བའི་སྒྲ།།མ་མགུལ་མགྲིན་པའི་ཞེ་ས་སྟེ།།འ་འགུལ་གཡོ་བའི་བྱེ་བྲག་ཡིན།།ད་དྲིན་ཕན་པས་བསྐྱང་པ་སྟེ།།བ་བྲིན་ཉོ་ཚོང་སྐྱེན་པའི་མིང༌།།ག་གྲགས་ཕྱོགས་བཅུར་ཁྱབ་པ་སྟེ།།ད་དྲག་ཚར་གཅོད་ཐལ་བའོ།།ད་དངུལ་རིན་པོ་ཆེ་ཡིན་ཏེ།།ར་རྔུལ་ལུས་ཀྱི་དྲོད་ལངས་ཆུ།།དང་པོའི་སྔོན་ནི་ས་སྔོན་སྟེ།།མས་འཕུལ་མངོན་ནི་མིག་གིས་མཐོང༌།།ར་རྔོན་རི་དྭགས་གསོད་པ་འོ།།ངེས་པ་སྒྲོ་འདོགས་ཆོད་པ་སྟེ།།ཉེས་པ་མ་ལེགས་པ་ཡི་མིང༌།།དབེན་པ་དགོན་པའམ་སྟོང་པ་ཉིད།།དབྱེན་ནི་མཐུན་པ་འབྱེད་པའོ།།ས་སྙེད་མང་བའི་སྒྲ་ཡིན་ཏེ།།ར་རྙེད་གསར་དུ་རྙེད་པའོ།།བ་བློ་སེམས་དང་སེམས་བྱུང་སྟེ།།ག་གློ་ལུས་ཀྱི་བྱེ་བྲག་གོ།ར་རྟོགས་དང་ནི་ག་གཏོགས་གཉིས།།གོ་དང་ཁོངས་སུ་གཏོགས་པའོ།།ལ་ལྟོགས་བཀྲེས་པའི་མིང་ཡིན་ནོ།།ག་གནོན་འོག་ཏུ་འཛུད་པ་སྟེ།།ས་སྣོན་མང་དུ་གཏོང་བའོ།།ར་རྣོན་མཚོན་རྩེ་ལྟ་བུ་སྟེ༑༑མ་མནོ་བསམ་པའི་གཞིག་མ་གཏོང༌།།ད་དཔྱི་ལུས་ཀྱི་བྲེ་བྲག་སྟེ།།ས་སྤྱི་ཐུན་མོང་བ་ལ་འཇུག།།ག་གཉུག་རང་བཞིན་སྟོང་པ་ཉིད།།ས་སྨྱུག་ཤིང་གི་བྱེ་བྲག་གོ།ག་གསོད་སྲོག་ནི་གཅོད་པ་སྟེ།།བ་བསོད་ཞིང་པའི་བསོད་ནམས་སོ།།གཉིད་དུ་མནལ་བ་མས་འཕུལ་ཏེ།།སྣམ་བུའི་སྣལ་མ་ས་བཏགས་སོ།།རྣལ་འབྱོར་པ་ནི་ར་རྣལ་ཏེ།འོད་གསལ་བ་ནི་ག་གསལ་ལ།།སྐྱོན་བསལ་བ་ནི་བ་བསལ་ལོ།།ག་གྲན་གྲེད་མ་ལ་སོགས་ཏེ།།ད་དྲན་སྔར་བྱས་སེམས་ལ་ཤར།།བ་བྲན་ཞེས་བྱ་གཡོག་གི་མིང༌།།ནུས་པ་རྡུགས་པར་ར་རྡུགས་ཏེ།།དབུབ་པའི་གདུགས་ནི་ག་གདུགས་སོ།།གཞན་ལ་རྡེག་པ་ར་རྡུང་སྟེ།།ཁང་པའི་གདུང་ནི་ག་གདུང་ཡིན།།ལོག་འདྲེན་བདུད་ནི་བས་འཕུལ་ཏེ།།དབང་དུ་སྡུད་པ་ས་སྡུད་ཡིན།།བཟང་ངན་མཉམ་པ་མས་འཕུལ་ཏེ།།ཡིན་ནམ་སྙམ་པ་ས་སྙམ་ཡིན།།གནོད་པའི་གཙེ་བ་ག་གཙེ་ཡིན།།རྩེ་མོ་རྩེ་བ་ར་རྩེ་ཡིན།།བ་འོག་ར་བརྩེ་སྙིང་བརྩེ་འོ།།ས་སྟེར་གཞན་ལ་སྟེར་བ་སྟེ།།ག་གཏེར་མི་ཟད་པ་ཡི་མཛོད།།ས་སྨག་མུན་རུམ་འཐིབས་པ་སྟེ།།ད་དམག་གོ་ཆ་དམག་དཔུང་བཅས།།ད་དྲག་སྟོབས་དང་རྩལ་ཡིན་ཏེ༑༑ག་གྲགས་རྣ་བའི་ཡུལ་གྱི་སྒྲ།།བ་བྲག་རི་རྡོའི་བྱེ་བྲག་ཡིན།།ས་སྟག་གཅན་གཟན་ཁྲ་བོ་སྟེ།།ར་རྟག་ནམ་ཡང་མི་འགྱུར་བ།།བ་བཏགས་ཕྱེ་མར་འཐག་པ་སྟེ།།བ་འོག་ར་བརྟག་བརྟག་དཔྱད་དོ།།བྱ་བ་མངགས་པ་མས་འཕུལ་ཏེ།།སྒྲོག་པའི་དངགས་པ་དས་འཕུལ་ལོ།།སྔ་འདས་ས་ལ་ང་བཏགས་ཡིན།།བ་བཤོལ་བྱ་བ་འཇོག་པ་སྟེ།།ག་གཤོལ་ཞེས་བྱ་ཐོང་པའི་གཤོལ།།དུས་ཀྱི་སྔ་ཕྱི་ག་གཟོད་དེ།།བཟོད་བསྲན་ཆེ་བ་བ་བཟོད་ཡིན།།རླན་གྱིས་འདྲུལ་བ་ད་འདྲུལ་ཡིན།།ལམ་གྱི་འགྲུལ་པ་ག་འགྲུལ་ལོ།།ཐུར་དུ་ཟབ་པ་ག་གཏིང་སྟེ།།རྗེས་མའམ་རྐང་རྟིང་ར་ཡིན་ནོ།།བ་བཏིང་གདན་ལ་སོགས་པ་སྟེ།།ག་གཏོང་སྦྱིན་པའི་གཏོང་བ་སྟེ།།ས་སྟོང་མེད་པའི་སྟོང་པའོ།།དུམ་བུར་བསིལ་བ་བས་འཕུལ་ཏེ།།དྲིལ་བུ་གསོལ་བ་གས་འཕུལ་ལོ།།ཞེ་སའི་མཛད་ནི་མས་འཕུལ་ཏེ།།ཟད་པའི་འཛད་ནི་འས་འཕུལ་ཡིན།།ས་སྣང་མངོན་སུམ་སྣང་བ་སྟེ།།ག་གནང་གཞན་ལ་སྟེར་བའོ།།ར་རྣམ་རྣམ་པའི་གྲངས་ཡིན་ཏེ།།དྲི་མ་མནམ་པ་མས་འཕུལ་ཡིན།།ག་གནམ་ནམ་མཁའ་སྔོན་པོ་སྟེ།།ས་སྣམ་ཞེས་བྱ་གོས་ཀྱི་རྒྱུ།།ས་སྙིང་ནང་གི་དོན་སྙིང་སྟེ།།ར་རྙིང་རྒས་ནས་ཟད་པའོ།།ག་གླ་ལས་ཀྱི་རྔན་པ་སྟེ།།བ་བླ་བླ་མེད་བླ་མའོ།།ས་སླ་ཆུ་མང་ཚེགས་མེད་དེ།།བ་འོག་ར་བརླ་ལུས་ཀྱི་ཆ།།ར་རྣམས་བ་འོག་ས་བསྣམས་ནི།།གྲངས་དང་ཕྱག་ན་བསྣམས་པའོ།།ས་སྟེའུ་དང་ནི་ར་རྟེའུ་དག།གཅོད་པར་བྱེད་དང་རྟ་ཡི་བུ།།ག་གྲ་ད་དྲ་བ་བྲ་རྣམས།།སྙིང་བརྩེ་ཡ་རབས་ཚེར་མ་ཅན།།ག་གྲལ་ད་དྲལ་བ་བྲལ་རྣམས།།སྒྲིག་པར་རལ་བ་གྱེས་པ་འོ།།ག་གྲྭ་ད་དྲ་བ་བྲ་རྣམས།།ཚོགས་པ་གོས་བཟོ་སེམས་སྟོང་པ།།ག་གྲེད་ད་དྲེད་བ་བྲེད་རྣམས།།འགྱེལ་བ་དུད་འགྲོ་བྱེད་པ་འོ།།ག་གྲོད་ད་དྲོད་བ་བྲོད་རྣམས།།ཟས་སྣོད་ཚ་བ་བློ་བྲོད་དོ།།ག་གྲི་ད་དྲི་བ་བྲི་རྣམས།།མཚོན་དང་སྣ་འི་ཡུལ་དམའ་བའོ།།ག་གྲངས་ད་དྲངས་རིམ་བཞིན་དུ།།གཅིག་གཉིས་གསུམ་དང་ཟས་བྱིན་པའོ།།ག་འགྲོགས་ད་འདྲོགས་རིམ་བཞིན་དུ།།ལམ་མདུན་སྐྲག་ནས་བྲོས་པའོ།།ར་རྩལ་ས་སྩལ་བ་ས་བསྩལ།།སྟོབས་དང་བཀའ་སྩལ་བསྩལ་དུ་གསོལ།།ར་རྒྱུ་ས་སྒྱུ་རྐྱེན་ཟླ་དང༌།།སྐྱེས་བུ་གཡོ་སྒྱུ་ཅན་ཉིད་ཡིན།།ར་བཏགས་རྒྱུ་མ་ས་སྒྱུ་མ།།ནང་གྲོལ་ཁྲོལདང་ནི་མི་བདེན་དཔེ།།ས་སྐྱེན་ར་རྐྱེན་མྱུར་བ་དང༌།།རྒྱུ་ཟླ་མྱ་ངན་བྱུང་ལའང་འཇུག།ས་སྐུ་ལུས་ཀྱི་ཞེ་ས་སྟེ།།ར་རྐུ་མ་བྱིན་ལེན་གྱི་མིང༌།།ད་དཀུ་ལུས་ཀྱི་བྱེ་བྲག་ཡིན།།ས་སྐར་སྐར་མ་ད་དཀར་མདོག།བ་བཀར་ལོགས་སུ་བཀར་བའོ།།ས་སྨན་འཚོ་བྱེད་ད་དམན་ངན།།ག་གསུང་ཞེ་ས་བ་བསུང་དྲི།།ག་གྲོ་འབྲུ་ཡིན་ད་དྲོ་དྲོད།།བ་བྲོ་རོལ་མོ་རོ་བྲོ་བ༑༑ག་གྲང་རེག་བྱ་ད་དྲང་སྲོང༌།།བ་བྲང་ལུས་ཀྱི་མདུན་ཕྱོགས་ཡིན།།ར་རྩངས་གནོད་བྱེད་ག་གཙང་ཆུ༑༑ག་གཞོན་ན་ཚོད་བ་བཞོན་རྟ།།ར་རླུང་གཡོ་བ་ཀ་ཀླུང་ཆུ།།ཀ་ཀློག་གསུང་སྒྲོགས་ག་གློག་འགྱུ།།ག་གླ་རི་དྭགས་ས་སླ་མྱུར།།བ་བྲིས་ཡི་གེ་ད་དྲིས་གཏམ།།ས་སྐྲག་འཇིགས་པ་བ་བཀྲག་འོད།།ད་དཔའ་བརྟུལ་ཕོད་ས་སྤ་མཛེས།།ཚིག་ཕྲད་པ་རྣམས་རྐྱང་པ་ཡིན།།བ་བཙོན་ཁྲི་མུན་བཅུག་པ་སྟེ།།བ་འོག་ར་བརྩོན་དགེ་བར་སྤྲོ།།ཚོན་རྩི་ལ་ནི་འཕུལ་མེད་དེ།།གྲི་མཚོན་རྟགས་མཚན་མས་འཕུལ་ལོ།།མཆོད་པའི་རྟེན་ནི་ར་རྟེན་ཏེ།།བ་འོག་ས་བསྟེན་བླ་མ་བསྟེན།།རིགས་འདྲ་སྦྱོར་བ་གྲ་འགྲེ་སྟེ།།གནོད་བྱེད་འདྲེ་ནི་དྲ་འདྲེ་ཡིན།།ཟླ་བོའི་གྲོགས་ནི་ག་གྲོགས་ཏེ།།ཁུར་བའི་དྲོག་ནི་ད་དྲོག་ཡིན།།ནད་ཀྱི་རྣག་ནི་ར་རྣག་ཡིན།།ཁ་དོག་ནག་པ་ག་གནག་ཡིན།།ཟས་ཀྱིས་རྣངས་ནི་ར་རྣངས་ཏེ།།དུས་ཀྱི་གནངས་ནི་ག་གནངས་ཡིན།།ལུས་ཀྱི་རྔོ་ནི་ར་རྔོ་སྟེ།།བ་འོག་ས་བསྔོ་དགེ་བ་བསྔོ།།ས་རྡོའི་རྡོ་ནི་ར་རྡོ་ཡིན།།ད་དཀོར་དཀོན་མཆོག་རྫས་ཡིན་ཏེ།།བ་འོག་ས་བསྐོར་འཁོར་གྱིས་སོ།།ནོར་འཇལ་འ་ཡིས་ཇ་འཕུལ་ཏེ།།བླ་མ་མཇལ་བ་མས་འཕུལ་ལོ།།ཆུ་ལ་རྒལ་བ་ར་རྒལ་ཏེ།།རྒྱབ་ཀྱི་སྒལ་ནི་ས་སྒལ་ལོ།།ངོ་མཚར་རྨད་བྱུང་ར་རྨད་དོ།།སྟོད་སྨད་སྨད་ནི་ས་སྨད་ཡིན།།ཀ་ཀླུ་གནོད་པའི་ས་བདག་སྟེ།།ག་གླུ་སྙན་པའི་དབྱངས་བརྗོད་དོ༑༑བ་བླུ་རིན་གྱིས་ཉོ་བ་སྟེ།།ས་སླུ་གཞན་གྱིས་སླུ་བའོ།།པྲ་ཕབ་པ་ལ་ར་བཏགས་ཏེ།།བཀྲ་ཤིས་ཀ་ལ་ར་བཏགས་དེར།།བས་འཕུལ་གཞན་ཡང་དེ་ལ་སོགས།།བརྟགས་ན་ཤིན་ཏུ་མི་འདྲ་བས།།འཁྲུལ་པ་འབྱུང་བ་མི་སྲིད་ཀྱང༌།།འདྲའོ་སྙམ་ནས་ནོར་བར་བྲིས།།ཀློག་མཁན་རྣམས་ཀྱིས་ནོར་བར་ཀློག།རྟོག་དཔྱོད་མཁན་པོས་ལོག་པར་གོ།དེ་ནས་དོན་རྣམས་འཆུགས་པར་སྲིད།།དེ་ཕྱིར་འཁྲུལ་པ་བསལ་བའི་ཕྱིར།།ཉེར་མཁོའི་བསྟན་བཅོས་འདི་ཉིད་ནས།།དབྱེ་བ་སོ་སོར་བཤད་པ་རྣམས།།མ་འདྲེས་སོ་སོར་ཤེས་པར་བྱ།།སྡེབ་སྦྱོར་ཡིད་བཞིན་ནོར་བུ་ལས།།འདྲའམ་སྙམ་པ་རྣམས་དམིགས་བསལ་སོ་སོར་ཕྱེ་བའི་རབ་ཏུ་བྱེད་པ་སྟེ་དྲུག་པའོ།།།།